For første gang i OL-historien er det danske herrelandshold klar til at spille med om guldet.

Herrerne vandt 29-28 over Polen i et sandt håndbolddrama, hvor der måtte forlænget spilletid til, før danskerne kunne booke billet til finalen.

Få sekunder før den ordinære kamp blev blæst af, blæste den polske fløj Michal Daszek bolden op i målhjørnet bag Niklas Landin til 25-25. Og så skulle Polen og Danmark ud i to gange fem minutters omkamp.

Det håndterede Danmark klart bedst og førte 29-26 efter de første fem minutter, hvor Niklas Landin diskede op med flere vigtige redninger.

Polen formåede ikke at komme tilbage i de sidste fem minutter, og Danmark er nu sikret OL-sølv.

Danmark dominerede

At det skulle blive så spændende, så det slet ikke ud til i kampens første halvdel, hvor Danmark havde et klart overtag.

Danmark førte med en enkelt scoring ved pausen, men det var noget i underkanten, for danskerne havde i store dele af halvlegen fuldstændig styr på polakkerne.

Læs også : VIDEO Danmark har fået en ny håndbold-styrmand

Da Mikkel Hansen huggede kuglen ind til 14-10, sikrede han den første firemålsføring, og da så de polske spillere efterhånden noget rådvilde ud.

Men historien om første halvleg var også historien om et polsk mandskab, der ikke uden videre lod sig ryste af.

På ingen tid indhentede Polen den danske føring på 15-11, og kun en scoring af Kasper Søndergaard til allersidst sikrede Danmark den føring, der burde have været flere mål større.

Brandvarm polsk keeper

At danskerne ikke havde skaffet sig det forspring, angrebsspillet ellers berettigede til, blev dyrt i begyndelsen af anden halvleg, hvor de indledte med at skyde den polske keeper Piotr Wyszomirski varm.

Tre gange i træk reddede den polske keeper i oplagte scoringspositioner, og så kunne polakkerne bringe sig foran for første gang i kampen.

Danmarks OL-topscorer Lasse Svan havde for gangs skyld svært ved at omsætte de åbne muligheder i mål

Den ellers så sikre Flensborg-fløj begyndte undervejs i anden halvleg at ryste på hovedet efter endnu en afbrænder, og også hans kollega i den modsatte side, Casper U. Mortensen, var usikker i afslutningerne.

De to hold fulgte ad gennem hele anden halvleg, der endte som en ren nervekrig.

Mikkel Hansen scorede til 25-24 på straffe med et halvt minut igen, og det lignede sejrsmålet, men med en vanvittig og desperat sidste aktion udlignede Michal Daszek i de sidste sekunder og sendte de to hold ud på overarbejde.

I finalen søndag venter storfavoritterne fra Frankrig.